Telkom-afleggings: ‘Wittes sal moet waai’Grafika: businesstech.co.za Dit volg nadat Telkom vandag in ŉ artikel 189-kennisgewing aan vakbonde aangedui het dat diensbillikheid een van die seleksiekriteria tydens die herstruktureringsproses sal wees. Indien Telkom voortgaan hiermee, sal dit beteken dat wit werknemers die ergste deur die telekommunikasiereus se afleggingsproses geraak sal word. Marius Croucamp, hoof van die kommunikasiebedryf in Solidariteit, het gesê Solidariteit het Telkom vandag in ŉ skrywe vermaan om die artikel 189-kennisgewing terug te trek. “Ons meen die gebruik van diensbillikheidteikens as seleksiekriteria gedurende afleggingsprosesse is strydig met die Wet op Diensbillikheid. Op grond hiervan versoek ons dat Telkom die kennisgewing terugtrek.” Volgens Croucamp is dit boonop nie die eerste keer dat Telkom ras as seleksiekriteria tydens ’n herstruktureringsproses wil gebruik nie. Solidariteit het verlede jaar ook ŉ reuse veldtog hieroor van stapel gestuur, waarna Telkom uiteindelik die gebruik van diensbillikheid as seleksiekriteria laat vaar het. Daarby het Solidariteit en twee ander vakbonde Vrydag ’n geskil met Telkom verklaar aangesien hy versuim het om ooreenkomstig sy eie herstruktureringsforum, na behore met vakbonde en werknemers oor die proses te konsulteer. “Ons meen die 189-kennisgewing is voortydig en dat Telkom eers voorsiening moet maak vir geskilbeslegting voordat hy met die proses kan voortgaan. Daarby is die gebruik van ras as seleksiekriteria ook nie in die maatskappy se beste belang nie en druis dit ook in teen die beginsels van Telkom se herstruktureringsforum,” het Croucamp gesê. Volgens Croucamp is dit kommerwekkend dat Telkom so ’n omvangryke proses, wat duisende mense se lewens onherroeplik sal verander, sonder voldoende konsultasie wil afdwing. “Ons lede beskik nie oor genoeg inligting om die nodige besluite te kan neem nie. Hierdie proses moet eenvoudig gestaak word tot tyd en wyl daar behoorlik met vakbonde gekonsulteer is en al die inligting beskikbaar gestel is.” Croucamp het bygevoeg dat Solidariteit verdere regsaksie teen Telkom sal oorweeg indien die maatskappy nie gehoor wil gee aan die vakbond se besware nie. Telkom beoog om 4 400 werknemers in die pad te steek deur middel van Vrywillige Skeidingspakkette en Vrywillige Vervroegde Aftredepakkette, terwyl daar beoog word om ŉ verdere 3 200 werknemers na ander maatskappy oor te plaas.